**Max Domi** (s. 2. maaliskuuta 1995 Winnipeg, Manitoba, Kanada) on kanadalainen jääkiekkoilija. Hän pelaa NHL-joukkue Toronto Maple Leafsissa. Domi on pelipaikaltaan keskushyökkääjä, mutta hän osaa pelata myös laidassa. Phoenix Coyotes varasi hänet ensimmäisellä kierroksella 12. pelaajana kesällä 2013.

Ura
---

### Seuraura

Domi on Don Mills Flyersin kasvatti. Kaudella 2010–2011 hän esiintyi myös OJHL-joukkue St. Michael's Buzzersissa ja edusti Ontariota Kanadan talvikisoissa. Vuonna 2011 Domin varasi sekä Kingston Frontenacs kahdeksantena pelaajana OHL:n varaustilaisuudessa että Indiana Ice 20. pelaajana USHL:n varaustilaisuudessa. Hän päätti siirtyä OHL:ään, mutta elokuussa 2011 Frontenacs kuitenkin kauppasi Domin London Knightsiin vaihdossa kolmeen toisen kierroksen varausvuoroon. Kauden 2011–2012 avausottelussa, 23. syyskuuta hän teki OHL-debyytissään Saginaw Spiritia vastaan kypärätempun Knightsin voitettua ottelun murskalukemin 8–0. Kaikkiaan Domin tulokaskausi liigassa toi 62 runkosarjaottelussa tehot 21+28=49 ja 19 playoff-ottelussa tehot 4+5=9. Hän voitti kauden päätteeksi OHL:n mestaruuden, J. Ross Robertson Cupin ja valittiin tulokkaiden tähdistökentälliseen. Memorial Cup -turnauksen vei kuitenkin QMJHL-joukkue Shawinigan Cataractes voitettuaan Knightsin finaalissa jatkoajalla lukemin 2–1.

Kaudella 2012–2013 Domi voitti Knightsin sisäisen piste- ja maalipörssin tehoilla 39+48=87. Hän jakoi myös joukkueen sisäisen syöttöpörssin voiton Seth Griffithin kanssa ja lukemalla +33 sisäisen tehotilaston voiton Nikita Zadorovin kanssa. Domi oli myös koko OHL:n pistepörssin kahdeksannella sijalla. Kevään 2013 pudotuspeleissä hän oli Knightsin paras pistemies ja syöttäjä tehoilla 11+21=32, joilla Domi sijoittui koko liigan pistepörssissä toiseksi Barrie Coltsin Mark Scheifelen jälkeen. Hän voitti kauden päätteeksi taas OHL:n mestaruuden, J. Ross Robertson Cupin. Domi pelasi kauden aikana myös CHL Top Prospects Gamessa.

Phoenix Coyotes varasi Domin ensimmäisellä kierroksella 13. pelaajana NHL:n varaustilaisuudessa 2013. Hän teki jo saman kesän heinäkuussa kolmivuotisen tulokassopimuksen joukkueen kanssa. Kaudella 2013–2014 Domi voitti Knightsin sisäisen piste- ja syöttöpörssin tehoilla 34+59=93, joilla hän sijoittui OHL:n pistepörssissä kahdeksanneksi. Domi voitti taas kauden päätteeksi J. Ross Robertson Cupin ja valittiin kauden päätteeksi liigan kolmanteen tähdistökentälliseen. Syksyn 2014 harjoitusleirin päätteeksi Arizona Coyotes (ent. Phoenix Coyotes) lähetti hänet taas Knightsiin, jonka kapteeniksi Domi nousi kaudella 2014–2015.

Kauden 2015–2016 Domi aloitti suoraan Arizona Coyotesin NHL-joukkueessa. Hän pelasi ensimmäisen NHL-ottelunsa kauden avauskierroksella 9. lokakuuta vieraissa Los Angeles Kingsia vastaan. Hän teki ottelussa NHL-uransa avausmaalin ja sai myös syöttöpisteen Oliver Ekman-Larssonin tekemään ottelun voittomaaliin. Domi valittiin ottelun kakkostähdeksi.

Domi edusti Coyotesia kolmen kauden ajan. Tulokaskaudellaan hän teki 52 pistettä. Domi ei kuitenkaan yltänyt Coyotesissa enää samoihin pisteisiin. Kaudella 2016–2017 hänelle merkittiin 38 ja kaudella 2017–2018 45 pistettä. Domi kaupattiin kesällä 2018 Montreal Canadiensiin, josta Coytotes sai vaihtokaupassa Alex Galchenyukin.

Lokakuussa 2020 Domi oli osana vaihtokauppaa toisen kerran urallaan, kun hänet vaihdettiin Josh Andersoniin sekä kolmannen kierroksen varaukseen. Kaupan jälkeen Domi teki Blue Jacketsin kanssa kaksivuotisen sopimuksen, jonka cap hit oli 5,3 miljoonaa dollaria.

Maaliskuussa 2022 Blue Jackets kauppasi Domin Carolina Hurricanesiin.

Heinäkuussa 2022 Domi teki Chicago Blackhawksin kanssa yksivuotisen ja kolmen miljoonan dollarin arvoisen sopimuksen.

Maaliskuussa 2023 Blackhawks kauppasi Domin Dallas Starsiin viimeisenä vaihtopäivänä. Domin lisäksi Dallasiin lähti maalivahtiprospekti Dylan Wells. Chicago sai korvauksena 2. kierroksen varauksen vuoden 2025 varaustilaisuuteen sekä maalivahti Anton Khudobinin.

Heinäkuussa 2023 Domi teki vapaana agenttina Toronto Maple Leafsin kanssa yksivuotisen ja kolmen miljoonan dollarin arvoisen sopimuksen.

### Maajoukkueura

Domi voitti maailmanmestaruuden Kanadan maajoukkueessa MM-kilpailuissa 2016. Alle 20-vuotiaiden MM-kilpailuissa vuonna 2015 hän voitti nuorten maailmanmestaruuden. Domi jakoi viidellä osumallaan koko turnauksen maalipörssin voiton kolmen muun pelaajan kanssa. Hänet palkittiin turnauksen parhaana hyökkääjänä, valittiin tähdistökentälliseen ja Kanadan top-3-pelaajaksi. Domi pelasi myös alle 18-vuotiaiden Ivan Hlinkan muistoturnauksessa vuonna 2012 voittaen kultaa. Hän edusti myös Canada Ontarion joukkuetta World U-17 Hockey Challengessa vuonna 2012, jolloin Domi toimi joukkueen varakapteenina ja voitti pronssia.

Muuta
-----

Domin isä Tie pelasi omalla urallaan pudotuspelit mukaan lukien yli 1100 NHL-ottelua ja hänet tunnetaan yhtenä NHL-historian pelätyimmistä poliisipelaajista. Tahir "Tie" Domin vanhemmat on lähtöisin Albaniasta.

Max Domi sairastaa ykköstyypin diabetesta, ja hän mittaa otteluidensa aikanakin verensä glokoosipitoisuuden noin 15 minuutin välein. Domi käytti ennen pelinumeroa 16 kunnioittaakseen entistä NHL-kiekkoilija Bobby Clarkea, joka sairasti myös diabetesta.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2010–2011 | St. Michael's Buzzers | OJHL | 2 | 1 | 1 | 2 | 0 | – | – | – | – | – |
| 2011–2012 | London Knights | OHL | 62 | 21 | 28 | 49 | 48 | 19 | 4 | 5 | 9 | 10 |
|  | London Knights | M-Cup | – | – | – | – | – | 4 | 1 | 2 | 3 | 8 |
| 2012–2013 | London Knights | OHL | 64 | 39 | 48 | 87 | 71 | 21 | 11 | 21 | 32 | 26 |
|  | London Knights | M-Cup | – | – | – | – | – | 5 | 1 | 2 | 3 | 6 |
| 2013–2014 | London Knights | OHL | 61 | 34 | 59 | 93 | 90 | 9 | 4 | 6 | 10 | 8 |
|  | London Knights | M-Cup | – | – | – | – | – | 3 | 0 | 2 | 2 | 2 |
| 2014–2015 | London Knights | OHL | 57 | 32 | 70 | 102 | 66 | 9 | 5 | 4 | 9 | 16 | JMM | 7 | 5 | 5 | 10 | 4 | Ykköstähdistö |
| 2015–2016 | Arizona Coyotes | NHL | 81 | 18 | 34 | 52 | 72 | – | – | – | – | – | MM | 10 | 1 | 0 | 1 | 4 |
| 2016–2017 | Arizona Coyotes | NHL | 59 | 9 | 29 | 38 | 40 | – | – | – | – | – |
| 2017–2018 | Arizona Coyotes | NHL | 82 | 9 | 36 | 45 | 73 | – | – | – | – | – |
| 2018–2019 | Montreal Canadiens | NHL | 82 | 28 | 44 | 72 | 80 | – | – | – | – | – |
| 2019–2020 | Montreal Canadiens | NHL | 71 | 17 | 27 | 44 | 35 | 10 | 0 | 3 | 3 | 8 |
| 2020–2021 | Columbus Blue Jackets | NHL | 54 | 9 | 15 | 24 | 75 | – | – | – | – | – |
| 2021–2022 | Columbus Blue Jackets | NHL | 53 | 9 | 23 | 32 | 37 | – | – | – | – | – |
|  | Carolina Hurricanes | NHL | 19 | 2 | 5 | 7 | 18 | 14 | 3 | 3 | 6 | 4 |
| 2022–2023 | Chicago Blackhawks | NHL | 60 | 18 | 31 | 49 | 76 | – | – | – | – | – |
|  | Dallas Stars | NHL | 20 | 2 | 5 | 7 | 6 | 19 | 3 | 10 | 13 | 52 |
| 8 kautta | yhteensä | NHL | 581 | 121 | 249 | 370 | 512 | 43 | 6 | 16 | 22 | 64 |
| 3 kautta | yhteensä | OHL | 187 | 94 | 135 | 229 | 209 | 49 | 19 | 32 | 51 | 44 |

Lähteet
-------

* Max Domi The Internet Hockey Databasessa (englanniksi)
* Max Domi *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Max Domi *Elite Prospects*. Everysport Media Group AB.  (englanniksi)
2. ↑  FRONTENACS TRADE MAX DOMI  30.8.2011. Kingston Frontenacs. Viitattu 16.1.2015. (englanniksi)
3. 1 2  Morreala, Mike G.: Domi's hard work, skill make him top Draft prospect  6.3.2013. National Hockey League. Viitattu 16.1.2015. (englanniksi)
4. 1 2  Max Domi The Internet Hockey Databasessa (englanniksi)
5. ↑  Coyotes Sign Domi to Three-Year Entry-Level Contract  14.7.2013. GLENDALE, ARIZONA:  Arizona Coyotes. Viitattu 16.1.2015. (englanniksi)
6. ↑  Domi ja Coyotes sopimukseen  14.7.2013. Jatkoaika.com. Viitattu 16.1.2015.
7. ↑  Coyotes Reduce Training Camp Roster by Seven  2.10.2014. GLENDALE, ARIZONA:  Arizona Coyotes. Viitattu 16.1.2015. (englanniksi)
8. ↑  Boxscore – NHL.com *NHL.com*.  9.10.2015. National Hockey League. Viitattu 27.11.2015. (englanniksi)
9. ↑  Stu Cowan: At first glance, Alex Galchenyuk trade looks bad for Canadiens *Montreal Gazette*.  16.6.2018. Postmedia Network In c. Viitattu 1.11.2018. (englanniksi)
10. ↑  Max Domi siirtyy Montrealista Jarmo Kekäläisen Columbus Blue Jacketsiin *yle.fi*. Viitattu 6.10.2020.
11. ↑
12. ↑
13. ↑
14. ↑
15. ↑

Kanadan joukkue – Jääkiekon MM-kilpailut 2016
4 Hall |
5 Ceci |
6 Ellis |
7 Matheson |
8 Tanev |
9 Duchene (**A**) |
10 Hutton |
11 Gallagher |
14 Dumba |
16 Domi |
19 Brassard |
23 Reinhart |
24 Perry (**C**) |
27 Murray |
31 Pickard |
33 Talbot |
38 Jenner |
44 Rielly |
55 Scheifele |
61 Stone |
63 Marchand |
90 O’Reilly (**A**) |
97 McDavid |
Valmentaja Bill Peters



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |

 |